Podlitiek: Afrikaans gly, Eskom bly en Guptas moet VSA vermyOpgestel deur die Podlitiek-span Ajay en Atul Gupta (Foto: ANA) Soos Pretoria met pers jakarandabloeisels bedek word, gee die Podlitiek-span ŉ blikkie oor ŉ ander tipe pers, wanneer hulle hierdie week se nuusstories bespreek en analiseer. Vandag kom die konstitusionele hof se uitspraak oor Afrikaans aan die Universiteit Stellenbosch ter sprake, sowel as pres. Cyril Ramaphosa se ommekeer oor Eskom. Daar word ook vlugtig gekyk na die VSA se besluit om die Gupta-broers op die swartlys te plaas, en die rol wat die internasionale sektor in hedendaagse politiek speel. Eerstens kom Eskom ter sprake, met pres. Ramaphosa wat skynbaar ŉ ommeswaai wil maak rakende die aanvanklike gedagtes van verdeling en privatisering. Dit is so dat Eskom tans miljarde rande se skuld het, en dit kom nie voor asof dié kragreus binnekort gaan ophou om die belastingbetaler te dreineer nie. Wat hou die kredietagentskap Moody’s se uitsprake aan die einde van vanjaar vir Suid-Afrika in, veral siende dat Eskom onlangs vir nóg prysverhogings gevra het? Podlitiek kla ŉ bietjie oor die toedrag van sake. Volgende word daar by die betreurenswaardige beslissing van die konstitusionele hof stilgestaan met betrekking tot die taalbeleid van die Universiteit Stellenbosch en hul beslissing dat die 2016-taalplan geldig is. Podlitiek spreek sy eerlike mening hieroor uit. Nadat hulle die Gupta’s se verskyning op die VSA se swartlys oorweeg het, kyk Podlitiek bietjie na internasionale nuus en hierdie week word Uganda se wetgewing rakende homoseksualiteit bespreek. By Podlitiek lewer ons nie net die nuus nie, ons maak dit. Luister Podlitiek.